Louis Nicolas Davout
Store norske leksikon,Historie,Verdens historie og samtidshistorie,Europa,Frankrikes historie,Den franske revolusjon
Louis Nicolas Davout, fransk offiser; hertug av Auerstädt, fyrste av Eckmühl, kanskje den betydeligste av Napoleons generaler.
Han sluttet seg til den franske revolusjon og ble snart brigadegeneral; deltok i rhinhærens kamper og deretter i toget til Egypt.I 1804 ble han utnevnt til marskalk av Frankrike og var sterkt delaktig i seieren ved Austerlitz 1805. Seiret 1806 over prøysserne ved Auerstädt på tross av stor underlegenhet i styrker (26 000 mann mot prøyssernes 66 000), 1809 over østerrikerne ved Eckmühl, 1811 guvernør over departementet Elb-munningen.Han deltok i felttoget til Russland. Etter tilbaketoget derfra drog han til Hamburg, som han holdt, selv etter at Napoleon var avsatt.I «de hundre dager» var han krigsminister. Etter Waterloo overtok han forsvaret av Paris. Avskjediget av Ludvig 18, men 1817 igjen marskalk og 1819 pair.